**Тема 4: Кръгова икономика - добри практики и иновации**

**Съдържание:**

1.Цел на обучението по тема 4

2.Добри практики и възможност за прилагането им на общинско/регионално ниво

3.Източници на финансиране

**Цел на обучението по тема 4 е участниците в обучението да се запознаят с:**

* Добри практики в Европа и България и възможностите за прилагането им на общинско и регионално ниво
* Възможности за финансиране на иновативни подходи и практики в прехода към кръгова икономика
1. **Добри практики в Европа и България и възможностите за прилагането им на общинско и регионално ниво**
	1. **Добри европейски практики:**

 Редица страни вече формулираха на национално ниво дългосрочни стратегии за преход към кръгова икономика на отделни отрасли и сфери на дейности - Нидерландия, Дания, Швеция, Финландия, Канада, Индонезия и др. Тенденцията се наблюдава и на локално, и градско ниво. Амстердам, Копенхаген, Лондон, Малмо, Ню Йорк са вече сред най-често цитираните примери на градове, които приемат все по-амбициозни планове за превръщането им в кръгови. Други, като шотландското градче Дънбар, което през 2008 г., въведе мащабен план за преминаване към модел „град с нулев отпадък“, и вече се афишира като такъв. Немалко страни от Югоизточна Европа като Словения, Сърбия и Черна гора са разработили насоки за кръгова икономика, докато България и Босна и Херцеговина в момента разработват своите. Ефективните и навременни действия в тази посока са свързани с идентифициране, активно ангажиране и включване на заинтересовани страни от всички ключови икономически сектори на всяка страна и регион. Това включва изискване за очертаване на потоците от ресурси, идентифициране къде се губи стойността във веригите на стойността и подпомагане на организациите, за да могат да стартират ефективно сътрудничество с цел обмен на информация, умения и ресурси, вкл. енергия, вода и материали.

**Словения -** Транснационалният процес в Словения е започнал с Комуникационна стратегия за ускоряване на собствеността върху прехода, ангажиране на всички заинтересовани страни и изграждане на диалог около темата за кръговия преход. Изпълнението на Комуникационната стратегия включва въвличане на посредници като Съвместния изследователски център, Climate-KIC и EIT Суровини за разработване и съвместно създаване на Дълбока демонстрация на нисковъглеродна икономика чрез кръгова икономика. Това донася ново ноу-хау и знания, надграждайки всички дейности и постижения, постигнати до момента на национално ниво. Фокусът на комуникационната стратегия е поставен върху системната промяна за прехода, като същевременно той се превръща в по-осезаем и устойчив;

Комуникационната стратегия на Словения се основа на 3 основни стълба:

* Кръгови общности и образование;
* Бизнес и мониторинг;
* Изготвяне на политики и иновации (обществени поръчки, висше образование, изграждане на капацитет);

Създава се нов Център за кръгова икономика, който е от ключово значение за организирането на програмата и привличането на допълнителни знания.

**Ирландия -** Кръговата икономика е част от Националната програма за предотвратяване на отпадъците от няколко години, която през 2020 г. се превръща в нов План за действие за отпадъци за кръгова икономика. Целта е да се даде политическа насока на бизнеса и общностите да се трансформират в кръгова икономика, а ключът към бъдещото развитие е изготвянето на Националната стратегия за кръгова икономика, която ще бъде публикувана за обществено обсъждане през 2021 г. Тази стъпка се оказва важна за разпространението на посланието до различни заинтересовани страни, необходими за предизвикване на системни промени. Ирландската икономика се основава силно на селското стопанство и производството: работата с тези приоритетни сектори е от ключово значение, придружена от всеобхватна стратегия. По отношение на производството в сътрудничество с EIT Climate-KIC е създадена инициативата CIRCULEIRE: тази инициатива е ръководена от индустрията и представлява национална платформа за кръгово производство, която осигурява подкрепа на участниците в цялата система, например чрез иновационен фонд, изследователски работни групи и подкрепа за обучение;

Лидерството в публичния сектор е много важно, включително разглеждането на начините за трансформиране на финансите, което в момента е проектирано като линейна система. Необходимо е да се ангажира цялото правителство да работи по финансови механизми, за да разбере какво предлага кръговата икономика и да приеме необходимостта от действия по изменението на климата: кръговата икономика е част от практическото решение и трябва да бъде по-системна.

**Кантабрия -** Кантабрия (автономна област в Северна Испания) работи по прилагането на стратегия за кръгова икономика от няколко години. През 2018 г. Агенцията за регионално развитие в Кантабрия (SODERCAN) създава бизнес форум в подкрепа на интеграцията на принципите на кръговата икономика с местните и регионалните заинтересовани страни: това включва обмен на информация, най-добри практики и изграждане на общност от действия по темата. През същата година SODERCAN и Търговската камара на Кантабрия подписват споразумение с EIT Climate-KIC, което да служи като отправна точка за кръговата икономика и да насърчава дейностите на място. Това включва организирането на дискусионни форуми за разработване на регионална стратегия за кръгова икономика. Представителите на Кантабрия споделят, че региона има нужда от подкрепа за конкретно прилагане на стратегията за кръгова икономика. Кръговата икономика е междусекторна по своята същност и се нуждае от ангажирането не само на регионално министерство, но и на различни нива на управление, за да осъществява съвместно дейности и да повишава осведомеността в обществото.

Някои **държави от ЕС** вече са предприели действия по аспекти, които могат да се справят с планираното остаряване на продуктите, част от прехода към кръгова икономика:

* По-дълги гаранции за някои категории продукти (Холандия, Финландия, Швеция, Исландия, Норвегия, Ирландия и Великобритания).
* Законодателна забрана на планираното остаряване във Франция и предприетите неотдавнашни мерки за изпълнение в Италия и във Франция от националните органи въз основа на Директивата за нелоялните търговски практики.
* Въведен по-нисък ДДС за ремонтни дейности в Швеция.

**Групово закупуване на инсталации за възобновяема енергия**

Слънчеви панели - В Белгия и Чехия. В Белгия, където средният белгиец е отговорен за емисиите от 8 тона CO2 емисии годишно, Test-Achats успя да помогне за намаляване на 60 000 тона CO2 емисии годишно чрез групова покупка на слънчеви панели.

В Чехия кампанията „Аз искам слънчева енергия“ регистрира 14,556 хора, които се интересуват от групово закупуване на соларни системи.

Термопомпите и печките за пелети също бяха част от схемите за групови покупки в Белгия, Чехия, Словения, Португалия, Испания и Италия. Дейността е реализирана чрез проектът CLEAR , който подкрепи много държави с кампании за групови покупки.

**Насърчаване на обществения транспорт**

**•** Forbrugerrådet Tænks, Дания – Проектът “Passenger pulse” помага на потребителите да ползват обществен транспорт.

• vzbv, Германия - Извършването на проучвания по правни претенции за достъпността на мястото на пребиваване с обществен транспорт може да изглежда и свързване с нови видове обществен транспорт (т.е. обединяване на пътувания): <https://www.vzbv.de/dokument/mobilbleiben-auch-ohne-auto>

**Португалия** - Green Chef- Приканва училища, които са членове на DECOJovem, да произвеждат видеоклипове с кулинарни рецепти, приготвени от остатъци от ястия и / или с по-добро използване на храната, с цел да повишат чувствителността на младите потребители към важността на борбата с отпадъците и възприемането на отговорно поведение на потреблението.

**Франция – “**Zéro Gâchis Académie”: За три месеца 100 домакинства бяха „обучени“ от потребителската организация CLCV (семейства, но също така и самотни хора, пенсионери и т.н.). През първите петнадесет дни домакинствата бяха поканени да измерват количеството храна, което обикновено губят. След това им бяха предоставени препоръки и съвети как да намалят отпадъците от храна у дома. Като цяло участниците в проекта намаляват хранителните си отпадъци с повече от половината (59%).

Ако трябва да посочим примери **сред компаниите в Европа**, може би един от най-емблематичните (анализатори, учени и експерти) е този на Philips от 2015 г. за въвеждането на иновативния им бизнес модел за продуктовата им линия led-осветление. Philips Lighting преминаха успешно от продажба на електрически крушки към предлагане на осветление като услуга. По този начин клиентите пестят пари, като плащат само за използваната от тях светлина. Същевременно решават затрудненията с подмяната и изхвърлянето на изгорели крушки, както и с модернизацията на навигационната система. По-важното е, че Philips запазва контрола върху своите продукти. По този начин улеснява възстановяването на ценни материали и същевременно поддържа постоянни отношения с клиентите. Всички печелят.

* 1. **Добри практики реализирани на общинско ниво в България:**

Като добра практика може да се посочи опитът на **община Плевен**, която в качеството си на възложител е заложила зелени критерии в обществена поръчка за проектиране и строителство на ПСОВ на територията на общината. В техническите спецификации са поставени изисквания за монтиране на фотоволтаична инсталация, която да обезпечава част от нуждите на ПСОВ от електроенергия. Изисква се още имплементирането на механизъм за оползотворяване на остатъчния биогаз. В критериите за възлагане на поръчката фигурират зелени показатели за оценка качеството на офертите. Цялата документация на поръчката може да бъде намерена в Регистър на обществени поръчки към АОП под номер 00226-2018-0011 или в профила на купувача на община Плевен на следния уеб адрес - http://eservices. pleven.bg/Procurement/ Document/422ce1ea-7fa8- 4708-9af4-be7f4d708f14/ f2efb29c-c66e-4116-b9bda492dc112d7e/9cbb3c70-fa6e4284-bc6a-b1de64e16fdd.

Добър пример е опитът на **община Бургас**, която като възложител е заложила зелени критерии в обществена поръчка за предоставяне на услуги по организиране и провеждане на събития от 2018г. В техническите спецификации са поставени изисквания за сезонни продукти, продукти местно производство, изисквания към приборите и съдовете за хранене, към опаковките, управление на отпадъците и други. В критериите за възлагане на поръчката фигурират зелени показатели за оценка качеството на офертите. Цялата документация на поръчката може да бъде намерена в регистъра за обществени поръчки на АОП под номер 00797-2018-0008 или в профила на купувача на община Бургас на следния уеб адрес -https://www.burgas.bg/ bg/notice/details/62/33827

Друга добра практика е опитът на **община Варна**, която в качеството си на възложител е заложила зелени критерии в обществена поръчка за разработка на технически проект за сграда с близко до нулевото потребление на енергия, предназначена за детска градина на територията на общината. В техническото задание са поставени изисквания за създаване на соларна система за осигуряване на битова гореща вода (БГВ), както и проектиране на сградата по такъв начин, че всички спални помещения да имат южно или източно изложение (осигуряващо по-малка консумация на електроенергия за отопление). Цялата документация на поръчката може да бъде намерена в Регистър на обществени поръчки към АОП под номер 00081-2014-0072 или в профила на купувача на община Варна на следния уеб адрес - http://it.varna.bg:4481/ ZopView.aspx?DosieID=224 Добри практики при изграждането на пасивни / енергийно ефективни сгради имат още община Габрово (http://www.buildingoftheyear. bg/bg/buildings/view/533/ Detska-gradina-Slantze-baza-1. html) и община Бургас. (http:// ec.europa.eu/environment/gpp/ pdf/news\_alert/Issue71\_Case\_ Study\_143\_Burgas.pdf)

**Община Бургас** – Община Бургас стартира нова услуга, която ще осигури удобство за всяко домакинство и в същото време ще допринесе за опазване на околната среда. Ако имате стари мебели, които не са ви необходими, може лесно да се освободите от тях като заявите извозването им към Центъра за ремонт и подготовка за повторна употреба. Там ще им бъде даден нов живот, за да могат след реновиране да бъдат използвани отново. Центърът се намира в Южната промишлена зона в ж.к. „Меден рудник“. Целта е старите мебели, които след малък ремонт може отново да са годни за употреба, да бъдат предоставяни на пенсионерски клубове, социални домове и други организации. Дейностите се реализират в изпълнение на проект……..,

**Община Русе** - през 2022 г., представителите на Регионалното сдружение за управление на отпадъците, в което влизат общините Русе, Тутракан, Сливо поле, Ветово и Иваново, са постигнали съгласие за колективно кандидатстване при отварянето на поканата по приоритет „Отпадъци“ на новата Програма „Околна среда“ за периода 2021-2027 г, по направление изграждане на центрове за разделно събиране и подготовка за повторна употреба и поправка.

**Столичната община** ще изпълнява проект „Подобряване на управлението на отпадъците на територията на Столична община, чрез реализиране на пилотен проект за три общински схеми за разделно събиране и рециклиране на отпадъците“ по Открита покана № 2 „Кръгова икономика и ресурсна ефективност“, по Програма „Опазване на околната среда и климатични промени“, финансирана от Финансовия механизъм на Европейското икономическо пространство 2014 – 2021 г. Проектът е със срок за изпълнение до края на 2023 г. Партньор по проекта е Интернешънъл дивелопмънт Норвегия, част от фондация SINTEF, най-големият институт за научни изследвания в Скандинавия.

Основна цел на проекта е повишаване дела на рециклираните отпадъци от общия дял на количествата генерирани отпадъци и използването им като ресурс в Столична община чрез реализиране на три схеми за разделно събиране и рециклиране на хранителни отпадъци и на излезли от употреба автомобилни гуми. Трите схеми, които ще се изградят и поддържат в рамките на проекта, обхващат разделно събиране и рециклиране на:

o хранителни биоотпадъци на територията на кв. "Вердикал", район "Банкя";

o хранителни биоотпадъци на територията на кв. "Симеоново" и кв. "Драгалевци", район „Витоша“ и

o излезли от употреба автомобилни гуми на територията на Столичната община.

Проектът ще обхване общо 1000 домакинства, по 500 от двата района, като целта е да се насърчи участието на гражданите в разделното събиране на хранителни биоотпадъци и се тества възможността за осъществяване на контрол и отчетност на процесите по събиране, транспортиране и оползотворяване на хранителните биоотпадъци на принципа на кръговата икономика. Изпълнението на проекта цели да се въведе пилотна система за разделно събиране на хранителни отпадъци от населението в определените три пилотни квартала, на принципа събиране „от врата до врата“, с възможност за измерване на количеството хранителни отпадъци. Това ще улесни действията на Столичната община при последващото въвеждане на принципа „плати, колкото изхвърляш“/“замърсителят плаща“ за гражданите, който е широко разпространена практика в редица европейски страни.

**Община Поморие** разработи нов проект, въвеждащ цялостен и иновативен подход в управлението на отпадъците. Идейното предложение „Холистичен подход в управлението на отпадъците при прехода към кръгова икономика“ получи подкрепата на Министерство на околната среда и водите /МОСВ/, Асоциация на еколозите от общините в България /АСЕКОБ/ и Национално сдружение на общините в Република България /НСОРБ/. Проектното предложение е подадено в срок и очаква одобрение за финансиране по Програма LIFE на ЕК, процедура LIFE-2022-SAP-ENV-GOV – Environmental Governance. Основната идея е да се въведе система за заплащане на услугата за битови отпадъци, за домакинствата и за бизнеса, на база на количеството изхвърляни отпадъци или „плащаш, колкото изхвърляш“. За целта ще се използват най-съвременни IT технологии, като се ползва опита на община Парма – Италия. За успешната реализация, Община Поморие ще работи съвместно с четири партньори, три от които от България и един от Италия. Проектът ще се конкурира с проекти от всички страни членки на ЕС. С внедряване на кръгови системи за управление на битовите отпадъци в община Поморие се цели да се намали количеството на депонираните отпадъци и да се увеличи количеството на разделно събраните за рециклиране. Към момента такса „Смет“ се пресмята на база данъчната оценка на обитавания имот. За община Поморие се отчитат само 8% рециклирани битови отпадъци, като се има предвид, че 39% от генерираните отпадъци са рециклируеми и ценна вторична суровина – пластмаси, хартия, стъкло, метали и др. Програмата за управление на отпадъци на общината до 2028 г. предвижда хранителните отпадъци да се събират разделно и да се извозват за преработване в анаеробната инсталация за биоотпадъци, която се изгражда в момента за общините от Регионалното сдружение за управление на отпадъците и ще влезе в експлоатация през 2023 г. Също така, съгласно плана се предвижда със собствени средства Общината да изгради компостираща инсталация за зелените отпадъци от паркове и градини. Интегрираната ITC платформа за управление на отпадъците включва отчитане честотата на вдигане и вида на всеки зачислен в платформата контейнер/кофа, оборудвани с RFID таг/етикет, предаване в реално време на GPS позиция на сметосъбиращия камион и др. Аналитичните услуги ще дават възможност да се изготвят обобщени статистики за честотата на събиранията и съответния обем на всеки контейнер, както и да се изчислява такса битови отпадъци за всеки генератор отделно. Ще бъде разработено и мобилно приложение, чрез което гражданите да подават информация за потребителски адрес за предоставяне на общи или други контейнери. То ще съдържа и информация за дни и часове на събиране за всеки вид отпадък, дати за почистване на улиците и др. В резултат от внедряването на платформата ще се постигне подобрено планиране на извозването на отпадъците, оптимизиране на маршрутите, намаляване на разходите, както и по-чиста околна среда – вследствие на елиминиране на препълнени улични контейнери и разпилени отпадъци около тях.

**Община Етрополе** - „Преход към кръгова икономика чрез компостиране в домакинствата и в пилотни училища в община Етрополе“, проектът е съфинансиран от Европейския съюз чрез Оперативна програма „Околна среда 2014-2020г.“.

Целта на проекта е превенция и намаляване на общото количество твърди битови отпадъци, които трябва да бъдат превозвани и третирани, с което ще се намалят и разходите на системата за управление на отпадъците и ще се повиши общественото съзнание за спазване на йерархията при управлението на битовите отпадъци. По проекта са изпълнени редица дейности – проучени са нагласите в общността и домакинствата относно предотвратяване генерирането на биоразградими битови отпадъци в рамките на твърди битови отпадъци, като са организирани фокус групи. Оборудвани са две зелени класни стаи с цел създаване на условия и методология за въвеждане на Демонстрационна образователна програма в две пилотни училища в общинна Етрополе, ОУ „Христо Ботев“ и СУ „Христо Ясенов“. Целта е да бъдат повишени знанията на ученици от 1 до 8 клас за компостиране и превенция, разделно събиране и удължаване живота на разделно събрани отпадъци Също така в изпълнение на проекта са оборудвани училищните дворове с Демонстрационни компостиращи системи, като целта е включването на учениците, учителите и родителите в различни активности, свързани с превенция на генерирането на твърди битови отпадъци. Предоставени са съдове за компостиране на 200 домакинства на територията на селата в община Етрополе, с цел въвеждане и изпълнение на Програма за домашно компостиране. Изготвени са наръчници за компостиране в домакинствата и са проведени обучения на лицата, които ще използват материални активи (контейнери за компостиране в общността и домакинствата) за целите на изпълнение на добрата практика.

**1.3.Примери за иновативни решения в контекста на кръговата икономика**

Примерите за безотпадни производства в България стават все повече. Това не са изключения, а новото правило в ефективно функционираща индустриална икономика.

* **Байомик** е стартираща биотехнологична компания, която революционизира опаковките. Компанията предлага опаковки, напълно съобразени с принципите на кръговата икономика. Една от технологиите, които Байомик разработват, трансформира отпадък от агропроизводствата. Като слама например с помощта на вид гъба в алтернатива на стиропора – лека опаковка с термоизолиращи и удароустойчиви свойства, която обаче не гние 300 години на поляната в края на жизнения си цикъл. А бива оползотворена, тъй като се разгражда напълно, превръщайки се в тор и може дори сами да ги компостираме.
* **Nasekomo** са друг подобен пример. Първата биотехнологична компания в Източна Европа, която произвежда фуражи от насекоми от вида Черна муха (Hermetia illucens). Екипът им намери успешно решение как от органични хранителни отпадъци с помощта на природен механизъм да произведе отново храна. За момента продуктът на Насекомо е концентриран протеин. Подходящ за хранене на водни култури и домашни любимци. Амбициите са през 2022 г. да построят първата си индустриална фабрика, защото това е индустрия с огромен потенциал.
* **Заводът на Knauf** за гипсови плоскости стратегически е разположен в комплекса Марица Изток. Основната суровина, с която завода работи представлява отпадъкът от сероочистващите инсталации на ТЕЦ-овете. В днешно време въглищните ТЕЦ-ове по света произвеждат повече гипс от мините.
* **АДМ-Амилум** край Разград, преработва 25% от реколтата от царевица в страната, като произвежда огромни количества подсладители, нишесте и етанол, а малкото отпадъци отиват за храна на животни.
* **Монди-Стамболийски**, преработва дървесина в хартия за чували, произвеждайки енергия от всичките си отпадъци.
* Заводът на **Coca-Cola** в гр.Костинброд, оползотворява утайките от пречиствателната си станция в когенерацията на "Софийска вода" в Кубратово.
* **В Асарел–Медет**, така нареченото окисно насипище – хълм, образуван от на окисни медни руди, някога третирани като отпадък, едновременно се рекултивира и експлоатира чрез дренажна система за улавяне и отвеждане на водите, които да се насочват към производство на катодна мед или към пречиствателните съоръжения. Така от масива с рекултивирани терени, който вече е частично покрит с растителност и даже се отглежда лавандула за добив на масло, продължава извличането на мед.
* Френската компания **Veolia** е един от пионерите в концепцията за кръгова икономика и има добра идея за цената на ресурсите. Тя оперира в десетки държави и с годините въвежда различни иновации в сферата на кръговата икономика. Доставя питейна вода на 100 млн. души, произвежда 53 млн. мегаватчаса енергия и превръща 42.9 млн.тона отпадъци в нови материали и енергия. Едно от основните решения, което групата въвежда, е вече стандартното производство на енергия от отпадъци и утайки. Това е и практиката, която се използва в пречиствателната станция за отпадни води Кубратово, която се намира край София и се оперира от групата. В България Veolia е известна с това, че е концесионер на Софийска вода, тоест е ВиК операторът на столицата. Според данни на компанията станцията е енергийно най-ефективната сред всички 10 хил. станции на групата по света.
* Проект на **ЕКО ЛОГИСТИК А ЕООД** – бенефициент и водещ партньор - „Демонстриране на система за разделно събиране на текстилни изделия, повторна употреба, подготовка за повторна употреба и изработка на килими от негоден за повторна употреба текстил“, финансиран в рамките на АДБФП №BG16М1ОР002-2.009-0018-С01 по Процедура: № BG16М1ОР002-2.009 „Изпълнение на демонстрационни проекти в областта на управлението на отпадъците“, Приоритетна ос: ПО 2 Отпадъци, Оперативна програма „Околна среда 2014-2020“.
* В рамките на изпълнение на проектните дейности (за срок от 12 месеца) са реализирани следните резултати: 36 тона разделно събрани отпадъци, отклонени от депониране, 26 изтъкани килими от нарязани ивици негоден за употреба текстил.
*  59 % от общото количество събрани отпадъци преминали през подготовка за повторна употреба чрез сортиране;
*  18% от общото количество събрани отпадъци, подготвени за повторна употреба, чрез преминаване през ремонтно ателие;
*  19% от общото количество събрани текстилни отпадъци, преминали подготовка за повторна употреба, чрез нарязване на парцали за индустрията;
*  1 % от общото количество отпадъци, рециклирани чрез нарязване на ленти за тъкане на килими – демонстрационно изтъкани 26 килима;
*  под 3% от общото количество отпадъци - за енергийно оползотворяване.

Т.е. постигнати са 97% рециклиране, 3% оползотворяване и 0% депониране

1. **Източници на финансиране**

Финансирането на мерки в областта на околната среда е от съществено значение за техния успех. Част от финансирането е от национални източници, но също така различните фондове на ЕС допринасят значително за преодоляване на разликата във финансирането между държавите. След 2020 г. мерките в областта на околната среда ще бъдат подкрепяни и от фонда на ЕС за възстановяване след пандемията от COVID-19 (чрез Механизма за възстановяване и устойчивост) и от принципа за ненанасяне на значителни вреди, който е заложен в бюджета на ЕС. В бюджета на ЕС ще бъдат отразени и подновените ангажименти, поети на 26-ата конференция на ООН по изменението на климата (Глазгоу, октомври—ноември 2021 г.) и на Конвенцията за биологичното разнообразие (април— май 2022 г.)

* 1. **Необходимост от инвестиции в областта на околната среда в България**

Основните нужди от инвестиции в областта на околната среда в България са свързани с качеството на въздуха, водите, градските отпадъчни води, управлението на отпадъците и кръговата икономика. Все още са необходими значителни инвестиционни усилия в тези области, за да се подпомогне прилагането на законодателството на ЕС в областта на околната среда.

Според Доклада за изпълнението на политиките за Околна среда 2022г. на Еврокомисията, България ще трябва да инвестира допълнителни 113 милиона евро (около16 милиона на година) през периода 2020—2027 г. (извън базовите инвестиции). Тези инвестиции ще трябва да обхванат: събирането на отпадъци; рециклиращите и преработващи предприятия; третирането на биоотпадъците; съоръженията за сортиране на отпадъци; както и цифровизацията на регистъра за отпадъците. Това не включва необходимите инвестиции за други основни потоци от отпадъци (пластмаси, текстил, мебели) или инвестициите, необходими за повишаване на кръговостта и за предотвратяване на отпадъците във всички сектори на икономиката.

С цел стимулиране на допълнителни инвестиции платформата за финансова подкрепа на кръговата икономика разработи препоръки за подобряване на финансовата осъществимост на проекти за кръговата икономика, за съгласуване на дейностите по финансиране и за обмен на добри практики. Платформата ще работи заедно с Европейската инвестиционна банка за предоставяне на финансова помощ и използване на полезните взаимодействия с плана за действие относно финансирането на устойчивия растеж.

* 1. **Програми за финансиране**
		1. Предприятието за управление на дейностите по опазване на околната среда (ПУДООС)

ПУДООС има основен предмет на дейност реализация на екологични проекти и дейности в изпълнение на национални и общински стратегии и програми в областта на околната среда.

ПУДООС предоставя средства за реализиране на проекти в областта на управлението на отпадъци:

- под формата на безвъзмездна помощ;

- под формата на заеми за финансиране на екологични проекти и дейности на общини, физически и юридически лица;

- предприятието финансира неинвестиционни проекти и дейности, способстващи за осъществяване политиката на Министерство на околната среда и водите, в областта на опазване и възстановяване на околната среда.

От предоставянето на безвъзмездна помощ могат да се възползват както общините, така и регионалните сдружения. Финансирането е в размер до 100%. Общините са допустими за кандидатстване при условие, че са заплатили дължимите отчисления съгласно ЗУО и имат актуална Регионална/общинска програма за управление на отпадъците (2021-2028 г.).

През май, 2022 година УС на ПУДОС актуализира приоритетите за отпускане на -безвъзмездна финансова помощ в сектор „Управление на отпадъците“.

 Актуализираните приоритети са:

1.Изграждане на регионално депо за битови отпадъци за регион за управление на отпадъците - Дупница или разширение на съществуващи регионални депа за битови отпадъци, при които са възникнали аварийни ситуации, свързани с опасност от нарушение на качеството на компонентите на околната среда, живота и здравето на населението, състоянието на екологичната инфраструктура;

 2. Реализиране на проекти за разделно събиране на биоразградими битови отпадъци и изграждане на инсталации за производство на биогаз от тези отпадъци;

 3. Съфинансиране на техническата рекултивация на общински депа, неотговарящи на нормативните изисквания. ПУДООС ще предоставя 65 % от стойността на проекта за техническа рекултивация, съгласно минимални изисквания и при максимална стойност на м2 до 55 лв. /м2 без ДДС за площ на сметишното тяло;

 4. Безвъзмездно предоставяне на домакинствата на компостери за зелени и други биоотпадъци.

Също така Управителният съвет приема разпределение на годишния финансов ресурс на ПУДООС по Бюджетна програма „Интегрирана система за управление на отпадъците, опазване на земните недра и почвите“, за финансиране на проекти по приоритети, както следва: - За 1-ви приоритет – 60 % от финансовия ресурс; - За 2-ри приоритет – 16 % от финансовия ресурс; - За 3-ти приоритет – 19 % от финансовия ресурс; - За 4-ти приоритет – 5 % от финансовия ресурс.

Документите, които се подават при кандидатстване за отпускане на средства се делят на общи документи, на допълнителни документи, които се добавят при кандидатстване по проекти по точка 2,3 и 4.

Общите документи за кандидатстване включват:

1. Заявление по образец (образец1)

2. Декларация на вносителя на заявлението /образец 2/;

3. Декларация на вносителя за липса на двойно финансиране /образец 3/;

4. Декларация на вносителя за съгласие за обработка на личните данни /образец 4/;

5. Решение на Регионалната инспекция по околната среда и водите (РИОСВ) по оценка на въздействието върху околната среда (ОВОС) или решение за преценяване на необходимостта от извършване на ОВОС съгласно Закона за опазване на околната среда /ако е необходимо/;

6. Подробен разчет на разходите /подробна количествено – стойностна сметка/;

7. График за реализация на проекта;

8. Обосновка на проекта;

9. Посочване на мярката, която се изпълнява от Регионална/общинска програма за управление на отпадъците, която е актуална към датата на кандидатстване

10. Решение на РИОСВ за преценяване на необходимостта от извършване на екологична оценка на регионалната/общинската програма за управление на отпадъците съгласно Закона за опазване на околната среда и Наредбата за условията и реда за извършване на екологична оценка на планове и програми.

11. Решение на Общинския съвет на съответната община за кандидатстване;

12. Решение на Общото събрание на регионалното сдружение (не се отнася за проектите по т.2.3).

13. Копие на цялата документация на електронен носител.

Освен общите документи за финансиране на проекти по точка 1, 2 и 3 се изискват и допълнителни документи. Те са детайлно описани в сайта на ПУДОС на следния линк https://pudoos.bg/wp-content/uploads/2022/05/prilozhenie-2-Protokol-2-03-05-2022-iziskvaniya-sektor-upravlenie-na-otpadytsite.pdf . В линка може да се намери и детайлна информация относно основните изисквания за съдържанието на заявлението за кандидатстване, при неговото изготвяне.

* + 1. Програма „Околна среда“

Програма „Околна среда“ е секторна оперативна програма за устойчиво развитие и утвърждаване целта за съхраняване, опазване и подобряване на качеството на околната среда.

На 20 юли 2022 г. Министерският съвет одобри новата Програма „Околна среда“ 2021-2027 г. (ПОС 2021-2027 г.). Стратегическият документ за следващите 7 години ще бъде представен в Европейската комисия за утвърждаване. Очаква се до през месец октомври или най-късно до края на календарната година програмата да бъде одобрена от ЕК. Финансовата рамка на ПОС 2021-2027 г. е 1 531 590 093 евро от ЕС. Общият бюджет на Програмата заедно с националното съфинансиране възлиза на 1 823 206 271 евро (3 565 881 521 лева). „Програма „Околна среда“ е единствената „зелена“ програма, която осигурява възможност с европейски средства да се реализират значими инвестиции за опазване на околната среда.

Новият програмен период е естествено продължение на Оперативна програма „Околна среда“ през периодите 2007-2013 г. и 2014-2020 г. Целите на ПОС 2021-2027 г. продължават да са свързани с подобряване на ВиК инфраструктурата и качеството на атмосферния въздух, екологосъобразно управление на отпадъците и опазване на богатото ни биоразнообразие. Мерките за превенция и управление на риска от наводнения, свлачища и горски пожари са в Приоритет „Риск и изменение на климата“.

Над 312 млн. евро (611,49 млн. лв.) са средствата по Приоритет 2 „Отпадъци“ за насърчаване на прехода към кръгова и основаваща се на ефективно използване на ресурсите икономика. Ще се финансират:

- системи за разделно събиране и рециклиране на биоразградимите отпадъци - Приложение № 8 на НПУО 2021-2028 г.;

- системи/, центрове за разделно събиране и подготовка за повторна употреба и поправка;

- рециклиране на отпадъци (в комбинация с разделно събиране и предварително третиране на разделно събрани отпадъци);

- модели за оптимизиране на процеса на управление на битовите отпадъци от общините в България;

- информационни и разяснителни кампании;

- рекултивация на депа /безопасност на съществуващи депа без увеличаване на техния капацитет/.

Във всеки програмен период се публикуват насоки за кандидатстване, заедно с обявата за откриване на процедура за подбор на проекти. Те съдържат съществена информация, от която да се ръководят кандидатите по време на изготвянето и предаването на проектно предложение по Оперативна програма „Околна среда 2021-2027 г.” на Република България. Важно е кандидатите да разполагат с полезна документация за различните начини на изготвяне на предложения за проекти за различните процедури за подбор на проекти и различните администрации. Съгласно указанията на ОПОС бенефициентите (Член 2 на Регламент 1083/2006) са стопански субекти, организация или предприятие, публичен или частен, който отговаря за инициирането или за инициирането и изпълнението на проекти. Допустими бенефициенти по проектите на ОПОС са и общините.

Основните задачи на бенефициентите след постигането на съгласие по концепцията за проекта са следните:

• дефиниране на обхвата на проекта;

• изготвяне на проектно предложение;

• подаване на изготвеното проектно предложение за оценка и одобряване; след одобряването и решението на УО се подписва договор за безвъзмездна финансова помощ за изпълнението на проекта;

• възлагане на обществени поръчки за дейности – подготвя се документация за възлагане на обществени поръчки за строителство, доставки и услуги; подписват се договори с изпълнителите/ доставчиците/ консултанта, избрани в резултат на процедурата за обществени поръчки; В настоящата програма ще се насърчават бенефициентите да използват повече критерии, свързани с качеството и с разходите за жизнения цикъл, като се включват в ОП екологични и социални критерии, както и стимули за иновации;

• изпълнение на проекта и финансово управление - отговаря се за ежедневното управление на операциите/проектите, одобрени за финансиране по ОПОС, включително и за всички административни, финансови, технически и физически аспекти;

• наблюдение и докладване - събират и се обработват нужните данни за наблюдението и оценката на одобрените проекти.

Стъпки в подготовката на проект:

1. Подготвителен етап – състои се в извършването на начално проучване на инвестиционните потребности, след което се групират необходимите дейности, за да се оформи концепцията на проекта. Най-общо проектите трябва да отговарят на следните изисквания:

- Да съответстват на приоритетите на Република България в областта на управлението на отпадъците;

- Да се отнасят за дейности включени в НПУО;

- Да са посочени като приоритетни в общинските или регионалните програми;

- Да предвиждат интегриран подход и да се оповават на йерархията за управление на отпадъците.

2. Дефиниране на проекта

- Оценка на потребностите – да се покаже необходимостта или потребността от такъв проект;

- Определяне на задачите и целите;

- Описание на дефинирания проект – след като е изяснена необходимостта от такъв проект и са поставени целите и задачите, по-прецизно се определя начина за постигане на целите на проекта, т. с. дейностите, които ще се реализират.

3. Подготовка на проекта – пред инвестиционно проучване и заявление за кандидатстване

4. Оценка на проекта - Процесът на оценка и конкретните критерии, които ще се използват, зависят от различните обявления за набиране на проектни предложения в съответствие с целите на ОПОС 2021-2027 – резултат подписан договор с бенефициента за безвъзмездна финансова помощ.

Предвид анализа на реализацията на проектите за периода 2014-2020, в новия програмен период се предвиждат дейности за укрепване капацитета на (потенциални) бенефициенти и техните партньори. Предвижда се разработване и изпълнение на специфични програми за обучение с акцент върху подготовката и изпълнението на инфраструктурни проекти, наемане на експерти и лектори, семинари, обмен на опит и добри практики, представяне на новостите и изискванията в екологичното законодателство и съответните отговорности на бенефициентите. Планира се разработване и разпространение на учебни материали, предоставяне на методическа помощ и писмени инструкции относно изискванията за подготовка на проекти и последващо устойчиво управление на придобитите активи/резултати и др. Примерни теми, на които се залага се въвеждащи обучения след подписване на договор за БФП – отчетни документи по ПОС, показатели; прилагане на ЗУТ и условията на FIDIC, изпълнение на „зелени“ обществени поръчки”; финансови и технически измерения на финансиране или управление на ВиК услугите и/или активите, за постигане на целевите показатели за качество и ефективност на предоставяните услуги; прилагане на ФИ, подобряване на кредитоспособността, комбиниране на различни финансови източници, и др. В индикаторите за изпълнение на програмния период са заложени 30 на брой обучителни семинара и информационни срещи за бенефициенти (за изпълнение на проекти).

* + 1. Програма LIFE

Програма LIFE е програма на Европейският съюз, която предоставя финансиране на проекти за опазване на околната среда и природата. През 2022 година, програмата отбеляза своята 30 годишнина.

В България програмата има национално звено за контакт, което е отговорно за популяризирането и изпълнението на програмата на местно ниво. То е ситуирано в МОСВ, отдел Международни програми и проекти. На регионално ниво, съдействие и подкрепа оказват шест регионални звена за контакт (РЗК), създадени към регионалните инспекции по околна среда и водите (РИОСВ) в шест областни града – гр. Плевен, гр. Благоевград, гр. Монтана, гр. Бургас, гр. Русе и гр. Пловдив.

В началото на месец юли 2022, експерти на програмата представиха отворените покани за подаване на проектни предложения по Програма LIFE.

Основните цели на програмата са:

• Да допринесе за преминаване към икономика, която е устойчива, кръгова, енергийноефективна, основана на възобновяема енергия, неутрална и стабилна по отношение на изменението на климата;

• Да допринесе за опазване и подобряване на качеството на околната среда;

• Да допринесе за опазване на биоразнообразието и да спре процеса на неговата загуба;

Проектите следва да постигат следните цели:

• Да разработват и демонстрират еко-иновативни техники, методи и подходи

• Да подкрепят изпълнението на планове и стратегии в съответствие със законодателство на ЕС

• Да представят най -добрите практики и промяната в поведението на обществото

• Да действат като катализатор на широкомащабни успешни решения

Бенефициенти на програмата могат да бъдат:

• Частни предприятия

• Неправителствени и граждански организации

• Публичния сектор

Подпрограмите на Програма LIFE 2022 са:

• Подпрограма „Опазване на природата и биологичното разнообразие“ – обхваща проекти в сферата на „Натура 2000“, биоразнообразие, борба с инвазивни чужди видове, намаляване загубата на биологично разнообразие, възстановяване на екосистеми, интегрирано прилагане на НПРД и Стратегията на ЕС за биоразнообразие и др.

• Подпрограма „Смекчаване на последиците от изменението на климата и приспособяване към това изменение“ – обхваща проекти насочени към мерки за адаптация към климатичните промени, за смекчаване изменението на климата и подпомагане управлението и осигуряване на информация;

• Подпрограма „Кръгова икономика и качество на живот“ - обхваща проекти в областта на кръговата икономика, отпадъците, шум, опазване чистотата на въздуха, води, почви, химикали и др. Подпомага прилагането на законодателството на ЕС в сферата (иновативни решения, най-добри практики);

• Подпрограма „Преход към чиста енергия“ – изцяло нова подпрограма, която обхваща проекти насочени към разпространението на най-добри практики, мобилизирането на инвестиции, подобряване на професионалните умения, повишаване на осведомеността и др.

Срокове за кандидатстване по отворените програми LIFE 2022:

• Подаване на проекти: 04.10.2022г., до 17.00 часа

• Информация за оценка на проектите: Март 2023 г.

• Подписване на договор: Юни/юли 2023 г.

Поканите за кандидатстване могат да бъдат намерени на следния линк: Funding and Tenders Portal - https://ec.europa.eu/info/fundingtenders/opportunities/portal/screen/home;

По отношение на темите в Подпрограма „Кръгова икономика и качество на живот“, по конкретно оползотворяване на ресурси от отпадъци, се насърчават проектни решения, които са иновативни и осигуряват висококачествени рециклирани материали. Подкрепят се проекти в посока разделно събиране и рециклиране на електрическо и електронно оборудване, батерии и акумулатори, биоотпадъци, текстил, селективно отделяне и рециклиране на строителни работи или сгради, възстановяване на суровини от критично значение и др. Стимулира се внедряване на бизнес и потребителски модели или решения в подкрепа на вериги за създаване на стойност, създаване на решения за околната среда – с цел повторно използване, увеличаване на дълготрайността, поправката, повторната употреба, надграждане, рециклиране и използване на рециклирани материали в нови продукти, също така внедряване на решения „продукти като услуга“ и др.

Във връзка с всяка покана се публикуват специално разработени наръчници за кандидатстване, които напътстват кандидатите в процеса на подготовка и подаване на проектните им предложения. На сайта на програмата са качени ръководства за кандидатстване по покана LIFE 2020 преведени на български. На този етап това са последните актуални указания, качени от програмата. При изготвяне на предложението кандидатите могат също така да се консултират със съответните звена за контакт по програма LIFE на национално и на регионално ниво. Кандидатите за финансиране по програмата следва да представят проектните си предложения чрез “eProposal” уеб базиран инструмент, съдържащ всички необходими административни, технически и финансови форми, и разполага с функционални възможности за прикачване/изпращане на съответните документи.

Програмата прилага различни механизми за финансиране:

• Безвъзмездно съ-финансиране на проекти (action grants) – предназначено за следните категории проекти:

- Традиционни проекти – които включват „пилотни проекти“, „демонстрационни проекти“, „проекти с най-добра практика“, „проекти за информация, осведоменост и разпространяване“;

- Интегрирани проекти

- Проекти за техническа помощ

- Проекти за изграждане на капацитет

- Подготвителни проекти

• Грантове за оперативни и административни разходи на НПО:

• Механизъм за финансиране на природен капитал (NCFF) – възмездно финансиране

• Инструмент за частно финансиране на енергийна ефективност (PF4EE) – възмездно финансиране;

Ключов момент от политиката на финансиране на програмата е подсигуряването на съ-финансиране. Процента на съ-финансиране за различните програмни периоди и проекти е различен, като варира между 60 % и 55%.

* + 1. Норвежка програма за сътрудничество

Финансовия механизъм на Европейското икономическо пространство (ЕИП) и Финансовия механизъм на Норвегия си поставят две основни цели - намаляване на икономическото и социалното неравенство в Европа и укрепване на двустранните отношения между Исландия, Лихтенщайн и Норвегия (държавите донори) и всяка от 15-те държави бенефициери, посредством предоставянето на финансова помощ по приоритетни сектори. Също както и Структурните фондове на ЕС, този фонд предоставя подпомагане на държавите-членки, чийто брутен национален продукт на глава от населението е под 90% от средния за ЕС. Механизмът отразява приоритетите на ЕС за зелена, конкурентноспособна и приобщаваща Европа. Страната ни е сред първите от общо 15 държави, която подписва меморандумите за разбирателство. За осигуряване на устойчивост и гъвкавост при постигане на целите, инструментите на двустранните отношения включват:

• институционално сътрудничество на програмно ниво

• донорски партньорства по проекти;

• гъвкави двустранни фондове за текущи въпроси от двустранен интерес.

През периода 2014-2021 финансовият механизъм на ЕИП и Норвежкият финансов механизъм подкрепя проекти по пет приоритетни оси, по предварително гласуван и одобрен бюджет в размер на над 210 млн. евро.

• Иновации, научни изследвания, образование и конкурентоспособност;

• Социална интеграция, младежка заетост и намаляване на бедността;

• Околна среда, енергетика, изменение на климата и нисковъглеродна икономика;

• Култура, гражданско общество, добро управление и основни права и свободи;

• Правосъдие и вътрешни работи.

Държавата бенефициер отговаря за управлението и контрола на програмите. Системите за управление и контрол, създадени от държавата бенефициер за Норвежкия финансовия механизъм 2014–2021 г., осигуряват зачитане на принципите на отчетност, икономичност, ефикасност и ефективност.

Националното координационно звено носи цялостната отговорност да се осигури програмите да допринасят за целите на Норвежкия финансовия механизъм 2014–2021 г., както и да се осигури изпълнението на Норвежкия финансовия механизъм 2014–2021 г. в държавата бенефициер да бъде в съответствие с член 1.3. То служи като звено за контакт, отговаря и се отчита за изпълнението на Меморандума за разбирателство. Националното координационно звено осигурява изпълнението на програмите в съответствие с правната рамка на Норвежкия финансовия механизъм 2014–2021 г. и наблюдава напредъка и качеството на тяхното изпълнение.

Последно обявената отворена покана по програма „Опазване на околната среда и климатични промени“ е по Открита покана № 3 Климат, резултат 4 : Повишена способност на местните общности да намаляват емисиите и да се адаптират към променящия се климат“ . Целта на поканата е да се финансират проекти на общини за изпълнение на дейности по техните стратегически планове, както и дейности водещи до намаляване на емисиите на парникови газове и адаптация към очакваните неблагоприятни последици от изменението на климата. Цели се също така да се улесни планирането и изпълнението на нови стратегически стъпки за въвеждане на добрите практики за предотвратяване или свеждане до минимум на щетите, които те могат да причинят. Крайният срок за подаване на проектни предложения е бил до 16/11/2021.

Допустими кандидати и общи параметри на поканата:

Допустими кандидати са общини на територията на Република България, като могат да кандидатстват самостоятелно или в партньорство. Една община може да бъде бенефициент само по 1 проект и/или партньор в не повече от 2 проекта в тази покана. Идеята е да се насърчат пилотни и иновативни проекти, които се изпълняват в консорциум от няколко общини – 1 община бенефициент с няколко общини партньори, като идеята е резултатите да се трансферират в повече от една община.

Основен принцип на програмата, е че се поощряват проекти с партньори от страните донори. Параметрите на финансиране по поканата са от 200 хил. евро до 500 хил. евро. Проектните дейности са с продължителност от 12 до 24 месеца, като крайната дата за приключване е април 2024 г. Безвъзмездната финансова помощ за бюджетни организации може да бъде до 100 % от общите допустими разходи. Плащанията най-общо се извършват на три транша: авансово, междинно и финално, на базата на одобрени междинни и финални отчети за извършени проектни дейности.

Детайлна информация за насоки за кандидатстване, апликационна форма и документи за кандидатстване се намират в сайта на ИСУН 2020. Те са достъпни при активна покана.

Как може да се кандидатства?

• Кандидатстването по Норвежкия финансов механизъм се извършва през електронен портал, който се открива за всяка една отделна процедура. МСП могат да следят за налични възможности за финансиране на интернет страницата на Норвежкия финансов механизъм. Приоритет имат проекти, които включват сътрудничество с норвежки партньор (МСП, научна/образователна институция или друго юридическо лице);

• по отделните програми и процедури има специфични изисквания за допустимост на кандидатите, дейностите и разходите, критериите за оценяване и т.н.

Към момента са в етап на финализиране преговорите за новия програмен период и се очаква поетапно обявяване на поканите. Целите на Европейския зелен пакт са от стратегическо значение, както за ЕС, така и за Норвегия и се очаква засилен фокус към приноса в тази област в следващия програмен период.

План за възстановяване и устойчивост

Фонд 2 „Зелен преход и кръгова икономика“ е структуриран в две направления.

Първото цели подкрепа на прехода към климатична неутралност чрез подобряване на енергийната ефективност и независимост на ниво предприятие. За тази цел е предвидена грантова схема в подкрепа на МСП в размер на 200 млн. лв. (включително малки дружества със средна пазарна капитализация и дружества със средна пазарна капитализация) за изграждане на нови ВЕИ за собствено потребление в комбинация с локални съоръжения за съхранение на енергия, както и допълнителен гаранционен финансов инструмент за енергийна ефективност и възобновяема енергия.

 Второто направление в рамките на фонда се фокусира върху достъпа до финансови ресурси за МСП и големи предприятия в подкрепа на прехода към кръгова икономика чрез въвеждане на кръгови модели на производство и потребление, стандартизиране в областта на околната среда и насърчаване на технологии, свързани с рециклиране и повторна употреба на отпадъци, ремонт и използване на продукти на биологична основа. Подкрепата е под формата на грантове в размер на 180 млн. лв.

**СПИСЪК НА ИЗПОЛЗВАНИТЕ РЕСУРСНИ МАТЕРИАЛИ**

1. План за действие относно кръговата икономика - <https://ec.europa.eu/commission/presscorner/detail/bg/fs_20_437>
2. Закон за управление на отпадъците (*ДВ, бр. 53 от 13.07.2012 г., посл. изм. ДВ, бр. 19 от 05.03.2021 г.*)
3. Кръговата икономика: какво представлява тя и защо е важна <https://www.europarl.europa.eu/news/bg/headlines/economy/20151201STO05603/krghovata-ikonomika-kakvo-predstavliava-tia-i-zashcho-e-vazhna>
4. Кръговата икономика като отговор на климатичните промени и техните последствия - <https://www.climateka.bg/krugova-ikonomika-klimatichni-promeni/>
5. Ефективното използване на ресурсите и кръговата икономика - <https://www.europarl.europa.eu/factsheets/bg/sheet/76/resource-efficiency-and-the-circular-economy>
6. Споразумение за партньорство 2021- 2027 <https://www.eufunds.bg/sites/default/files/uploads/eip/docs/2022-04/%D0%A1%D0%BF%D0%BE%D1%80%D0%B0%D0%B7%D1%83%D0%BC%D0%B5%D0%BD%D0%B8%D0%B5%20%D0%B7%D0%B0%20%D0%BF%D0%B0%D1%80%D1%82%D0%BD%D1%8C%D0%BE%D1%80%D1%81%D1%82%D0%B2%D0%BE%202021-2027%20%D0%B3.%20%D0%BC%D0%B0%D1%80%D1%82%202022%20.pdf>
7. Доклад на изпълнението на политиките за околна среда 2022 – Европейската комисия
8. <https://eur-lex.europa.eu/legal-content/BG/TXT/PDF/?uri=CELEX:52018DC0029&from=DA>
9. Кръговата икономика: как ЕС иска да направи продуктите по-устойчиви <https://www.europarl.europa.eu/news/bg/headlines/society/20210128STO96607/krghova-ikonomika-kak-es-iska-da-napravi-produktite-po-ustoychivi>
10. Национален план за управление на отпадъците (НПУО) 2021 – 2028 г. - <https://www.moew.government.bg/static/media/ups/tiny/%D0%A3%D0%9E%D0%9E%D0%9F/%D0%9D%D0%9F%D0%A3%D0%9E-2021-2028/NPUO_2021-2028.pdf>
11. Методически указания за разработване на общински/регионални програми за управление на отпадъците, МОСВ, 08.2021 г. - <https://www.moew.government.bg/static/media/ups/tiny/%D0%A3%D0%9E%D0%9E%D0%9F/Ukazaniq_programi_upravlenie_otpadaci.pdf>
12. Стратегия и план за действие за преход към Кръгова икономика на Република България за периода 2021 – 2027 г. <https://www.moew.government.bg/bg/strategiya-i-plan-za-dejstvie-za-prehod-kum-krugova-ikonomika-na-republika-bulgariya-za-perioda-2021-2027-g-10910/>
13. <http://ec.europa.eu/environment/gpp/index_en.htm>
14. <https://ec.europa.eu/commission/presscorner/detail/BG/ip_21_5649>
15. Столична община - <https://www.sofia.bg/news/-/asset_publisher/1ZlMReQfODHE/content/id/17712955>
16. Община Етрополе - <http://etropole.bg/news/view/id/2451>
17. Община Поморие - <https://www.eufunds.bg/bg/node/11102>
18. Международен онлайн семинар на тема „Кръгова икономика“, организиран от EIT Climate-KIC и Изпълнителната агенция за малки и средни предприятия на Европейската комисияhttps://nrmbg.com/blog/nai-interesnoto-ot-mezhdunarodniya-online-seminar-na-tema-krygova-ikonomika-organiziran-ot-eit-climate-kic-i-izpylnitelnata-agentsia-za-malki-i-sredni-predpriyatiya-na-evropeiskata-komisiya
19. Устойчивост, Документ за теоретична подготовка - <https://www.beuc.eu/sites/default/files/publications/consumerpro_sustainability_tbd_bg.pdf>